न्यूज़ीलैंड और अमरीका के शोधकर्ताओं का कहना है कि व्यायाम से गर्भ में पल रहे बच्चे के वज़न को नियंत्रण में रखा जा सकता है.स्थूलकाय और मोटी औरतों के बच्चे का आकार औसत से बड़ा होने की अधिक संभावना रहती है और इन बच्चों को जीवन में आगे चलकर स्वास्थ्य समस्याओं का सामना करना पड़ सकता है.पहली बार मां बनने वाली 84 महिलाओं पर किए गए इस अध्ययन में पाया गया कि जिन महिलाओं ने हल्का व्यायाम किया उनके बच्चों का वज़न कुछ कम रहा.ब्रिटन में गर्भवती महिलाओं को ज़्यादा खाने को मना किया जाता है और उन्हे नियमित रूप से हल्का व्यायाम करने को प्रेरित किया जाता है.ऑकलैंड विश्वविद्यालय और उत्तरी ऐरिज़ोना विश्वविद्यालय के इस संयुक्त अध्ययन में 84 गर्भवती महिलाओं में से 42 को हर सप्ताह पांच बार 40 मिनट तक व्यायाम बाइक चलाने को कहा गया.उनसे यह व्यायाम गर्भ के 36 वें सप्ताह तक करने को कहा गया.अतिरिक्त चर्बीजिन महिलाओं ने व्यायाम किया था उनके बच्चों की लंबाई उन महिलाओं के बच्चों जैसे ही रही जिन्होने व्यायाम नहीं किया था लेकिन उनका वज़न अपेक्षाकृत कम रहा.इससे यह संकेत मिलता है कि व्यायाम से बच्चों का विकास कम नहीं हुआ बस चर्बी घटी.इसके अलावा यह भी देखा गया कि गर्भवती महिलाओं में इंसुलिन हारमोन की प्रतिक्रिया में होने वाले नैसर्गिक परिवर्तनों पर व्यायाम का कोई दुष्प्रभाव नहीं पड़ा. गर्भ के ठीक से पनपने के लिए यह प्रक्रिया बहुत ज़रूरी होती है.इस अध्ययन के परिणाम जरनल ऑफ़ क्लिनिकल ऐन्डोक्रिनोलॉजी एन्ड मेटाबॉलिज़्म में प्रकाशित हुए हैं. अध्ययन का नेतृत्व करने वाले डॉ पॉल हॉफ़मैन ने कहा, "ये जानते हुए कि जन्मजात शिशु का बड़ा आकार आगे चलकर मोटापे का ख़तरा पैदा कर सकता है जन्म के समय वज़न कुछ कम होना बच्चे के दीर्घकालिक स्वास्थ्य के लिए बेहतर होगा."गर्भवती महिलाओं के चयापचय की विशेषज्ञ डॉ ऐन डॉर्नहर्स्ट ने कहा कि ये स्पष्ट होता जा रहा है कि गर्भावस्था के दौरान किया गया व्यायाम मां और बच्चे दोनों के स्वास्थ्य के लिए उपयोगी है.